Слуцкая брама

Слуцкая брама — помнік архітэктуры XVI—XVIII стагодзьдзяў у Нясьвіжы. Знаходзіцца ў пачатку Слуцкай вуліцы, на дамбе паміж Замкавым і Дзявочым ставамі, аддзяляе Старое Места ад Новага. Твор архітэктуры барока. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Вялікае Княства Літоўскае Першая мураваная брама будавалася разам з абарончай сыстэмай места ў XVI стагодзьдзі. Назва паходзіць ад Слуцкай дарогі, якая праходзіла праз браму. Будынак пацярпеў у часе ваенных дзеяньняў XVII стагодзьдзя. У 1690 годзе браму адбудавалі на старым месцы, перабудоўвалася ў 1700 годзе (паводле іншых зьвестак, у 1760 годзе). У гэты час у будынку ўладкавалі капліцу (адноўлена ў 1788 годзе князем Каралем Станіславам Радзівілам «Пане Каханку»). Пад уладай Расейскай імпэрыі Па другім падзеле Рэчы Паспалітай (1793 год), каля Нясьвіж апынуўся ў складзе Расейскай імпэрыі, надбрамная капліца працягвала дзейнічаць. Аднак па здушэньні нацыянальна-вызвольнага паўстаньня (1863—1864) расейскія ўлады гвалтоўна яе зачынілі (адноўлена толькі ў 1900 годзе). Найноўшы час У 1970-я гады браму адрэстаўравалі. Архітэктура Помнік архітэктуры барока. Гэта мураваны 2-ярусны прастакутны ў пляне будынак пад 2-схільным дахам з аркавым праездам у цэнтры. Сьцены ўмацоўваюць контрфорсы. Галоўны і процілеглы (тыльны) фасады завяршаюцца плястычнымі франтонамі з крывалінейнымі абрысамі. На першым ярусе брамы былі памяшканьні для варты, на другім — капліца, якая раскрывалася празь вялікі аконны праём з бальконам у бок места. У капліцы захоўваўся шанаваны абраз Найсьвяцейшай Панны Марыі зь дзіцем Езусам у багатым срэбраным абкладзе. Галерэя Гістарычная графіка Гістарычныя здымкі Сучасныя здымкі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5. Памяць: Гіст.-дакум. хроніка Нясьвіжскага р-на. — Мн.: БелЭн, 2001. — 628, [1] с. ISBN 985-11-0206-7. Вонкавыя спасылкі Слуцкая брама , Radzima.org